CELEX: 32017R1979
Language: lt
Date: 2017-10-31 00:00:00
Title: 2017 m. spalio 31 d. Komisijos reglamentas (ES) 2017/1979, kuriuo dėl dygiaodžių, surinktų ne į klasifikaciją įtrauktose auginimo teritorijose, iš dalies keičiamas Europos Parlamento ir Tarybos reglamento (EB) Nr. 854/2004, nustatančio specialiąsias gyvūninės kilmės produktų, skirtų vartoti žmonėms, oficialios kontrolės taisykles, II priedas (Tekstas svarbus EEE. )

1.11.2017   
            
            
               LT
            
            
               Europos Sąjungos oficialusis leidinys
            
            
               L 285/6
            
         KOMISIJOS REGLAMENTAS (ES) 2017/1979
   2017 m. spalio 31 d.
   kuriuo dėl dygiaodžių, surinktų ne į klasifikaciją įtrauktose auginimo teritorijose, iš dalies keičiamas Europos Parlamento ir Tarybos reglamento (EB) Nr. 854/2004, nustatančio specialiąsias gyvūninės kilmės produktų, skirtų vartoti žmonėms, oficialios kontrolės taisykles, II priedas
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 854/2004, nustatantį specialiąsias gyvūninės kilmės produktų, skirtų vartoti žmonėms, oficialios kontrolės taisykles (1), ypač į jo 17 straipsnio 1 dalį,
   kadangi:
   
               (1)
            
            
               Reglamente (EB) Nr. 854/2004 nustatytos specialiosios žmonėms vartoti skirtų gyvūninių produktų oficialios kontrolės taisyklės;
            
         
               (2)
            
            
               Reglamentu (EB) Nr. 854/2004 nustatyta, kad valstybės narės turi užtikrinti, kad gyvų dvigeldžių moliuskų ir gyvų dygiaodžių, gyvų gaubtagyvių ir gyvų jūros pilvakojų auginimo ir tiekimo rinkai oficiali kontrolė būtų vykdoma vadovaujantis jo II priedu. Šio priedo II skyriuje išdėstytos auginimo teritorijų įtraukimo į klasifikaciją ir jų stebėsenos taisyklės;
            
         
               (3)
            
            
               Reglamento (EB) Nr. 854/2004 II priedo II skyriuje auginimo teritorijos suskirstomos į klases atsižvelgiant į užterštumo fekalijomis laipsnį. Maitinamąją terpę filtruojantys gyvūnai, pvz., gyvi moliuskai, gali kaupti mikroorganizmus, keliančius grėsmę visuomenės sveikatai. Todėl auginimo teritorijos įtraukiamos į klasifikaciją pagal tam tikrų mikroorganizmų, susijusių su fekaliniu užteršimu, aptikimą;
            
         
               (4)
            
            
               dygiaodžiai maitinamosios terpės paprastai nefiltruoja; todėl mikroorganizmų, susijusių su užterštumu fekalijomis, susikaupimo šiuose gyvūnuose rizika yra nedidelė. Be to, nebuvo gauta epidemiologinių duomenų, leidžiančių Reglamento (EB) Nr. 854/2004 II priedo II skyriaus taisykles dėl auginimo teritorijų įtraukimo į klasifikaciją susieti su maitinamosios terpės nefiltruojančių dygiaodžių rizika visuomenės sveikatai;
            
         
               (5)
            
            
               todėl dygiaodžiai neturėtų būti įtraukti į Reglamento (EB) Nr. 854/2004 II priedo II skyriuje nustatytų auginimo teritorijų įtraukimo į klasifikaciją taisyklių taikymo sritį;
            
         
               (6)
            
            
               Reglamento (EB) Nr. 854/2004 II priedo III skyriuje pateiktos oficialios šukučių (pectinidae) ir gyvų maitinamosios terpės nefiltruojančių jūros pilvakojų, surinktų ne į klasifikaciją įtrauktose auginimo teritorijose, kontrolės nuostatos; į šį skyrių turėtų būti įtraukti maitinamosios terpės nefiltruojantys dygiaodžiai;
            
         
               (7)
            
            
               todėl Reglamento (EB) Nr. 854/2004 II priedo III skyrius turėtų būti atitinkamai iš dalies pakeistas;
            
         
               (8)
            
            
               šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 854/2004 II priedo III skyrius pakeičiamas taip:
   
      „III SKYRIUS.   OFICIALI MAITINAMOSIOS TERPĖS NEFILTRUOJANČIŲ ŠUKUČIŲ (PECTINIDAE), JŪROS PILVAKOJŲ IR DYGIAODŽIŲ, SURINKTŲ NE Į KLASIFIKACIJĄ ĮTRAUKTOSE AUGINIMO TERITORIJOSE, KONTROLĖ
      Oficiali maitinamosios terpės nefiltruojančių šukučių (pectinidae), jūros pilvakojų ir dygiaodžių, surinktų ne į klasifikaciją įtrauktose auginimo teritorijose, kontrolė turi būti vykdoma žuvų aukcionuose, siuntimo centruose ir perdirbimo įmonėse.
      Vykdant tokią oficialią kontrolę turi būti tikrinama, ar laikomasi Reglamento (EB) Nr. 853/2004 III priedo VII skirsnio V skyriuje nustatytų gyvų dvigeldžių moliuskų sveikatos standartų ir kitų to reglamento III priedo VII skirsnio IX skyriuje nustatytų reikalavimų.“
   
   2 straipsnis
   Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
   Jis taikomas nuo 2019 m. sausio 1 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2017 m. spalio 31 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 139, 2004 4 30, p. 206.